museskade
Museskade, musearm, skade, der fremkommer ved gentagne identiske bevægelser af underarm og hånd i forbindelse med langvarig anvendelse af den håndholdte mus, der styrer markørens bevægelser på computerskærmen. Tilstanden er beslægtet med tennisalbue og seneskedebetændelse i underarmen og medfører smerter i nakke, skuldre, arme og hænder.
Ifølge en undersøgelse udført i 2002 af tre danske arbejdsmedicinske klinikker er der intet, der tyder på, at man pådrager sig en varig, kronisk lidelse, hvorfor Arbejdsskadestyrelsen ikke generelt anerkender museskade som en arbejdsskade; kun i enkelte tilfælde er museskade blevet anerkendt som en arbejdsskade.
Museskader undgås bedst ved i størst muligt omfang at benytte tastaturbetjente menukommandoer.